Neuvoston päätöslauselma,

annettu 5. joulukuuta 2003

yksinkertaisen, sähköiseen tiedonsiirtoon perustuvan toimintaympäristön luomisesta tullille ja kaupalle

(2003/C 305/01)

EUROOPAN UNIONIN NEUVOSTO, joka

PALAUTTAA MIELEEN

1. maaliskuussa 2000 kokoontuneen Lissabonin Eurooppa-neuvoston päätelmät, joissa vahvistettiin Euroopan unionin uusi strateginen päämäärä: EU:sta on seuraavan vuosikymmenen kuluessa tultava maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta,

2. komission tiedonannon: eEurope 2005: Tietoyhteiskunta kaikille,

3. Euroopan parlamentin ja neuvoston direktiivin henkilötietojen käsittelystä ja yksityisyyden suojasta sähköisen viestinnän alalla(1),

4. Brysselissä 5. joulukuuta 2001 päivätyn komission tiedonannon lainsäädännön yksinkertaistamisesta ja parantamisesta,

5. tullisäännöstöjen ja -menettelyjen yksinkertaistamisesta ja järkeistämisestä 25. lokakuuta 1996 annetun neuvoston päätöslauselman(2),

6. yhteisön oikeuden yhdenmukaisesta ja tehokkaasta soveltamisesta ja tämän oikeuden rikkomiseen sovellettavista seuraamuksista sisämarkkinoiden alalla 29. kesäkuuta 1995 annetun neuvoston päätöslauselman(3),

7. komission tiedonannon tulliliittoa koskevasta toimintasuunnitelmasta ja siihen liittyvän 30. toukokuuta 2001 annetun neuvoston päätöslauselman(4),

8. komission tiedonannon Yksinkertainen, sähköiseen tiedonsiirtoon perustuva toimintaympäristö tullille ja kaupalle;

TOTEAA, ETTÄ

1. kaupan maailmanlaajuistuminen ja vapautuminen, kaupan määrän huomattava lisääntyminen sekä sähköisen kaupan kasvu ja tietotekniikan laaja käyttö asettavat jatkuvasti uusia haasteita tullihallinnoille; näin ollen on tarpeen, että tulliviranomaiset tarjoavat tehokkaampia ja käyttäjäystävällisempiä sähköisiä palveluita Euroopan kilpailukyvyn edistämiseksi,

2. tullimuodollisuuksia voidaan vähentää ja tulliviranomaisten valvontakyky voidaan maksimoida lisäämällä tietotekniikan käyttöä tullimenettelyjen yksinkertaistamiseksi; samalla voidaan vähentää sekä talouden toimijoiden että hallintojen kustannuksia,

3. yhteisten tietokoneavusteisten menettelyjen käyttö edellyttää ja saa aikaan paremmin kuin mikään muu väline sen, että yhteisön säännöstöä sovelletaan yhdenmukaisesti ja että talouden toimijoiden velvoitteet ja kohtelu ovat yhdenmukaisia; samalla varmistetaan sisämarkkinoiden moitteeton toiminta,

4. kansainvälisellä tasolla meneillään oleva kehitys edellyttää, että kiinnitetään erityistä huomiota turvallisuuteen ja yhtenäiseen suojatasoon koko Euroopan unionissa; tätä varten olisi määriteltävä riskien analysointia ja riskien hallintaa koskevat yhteiset puitteet, joissa on tarvittaessa mahdollista soveltaa kansallisia tai alueellisia lisäkriteerejä; kokonaisuudessaan toteutetun riskien hallinnan olisi katettava toimitusketju ja se olisi integroitava tietokoneavusteisiin menettelyihin, jotta helpotettaisiin kauppavirtojen sujuvuutta laillisen kaupan eduksi;

KATSOO, ETTÄ

1. menettelyjen yksinkertaistaminen ja tietokoneistaminen merkitsee koordinointia muiden tullimenettelyyn osallistuvien hallintojen tai virastojen kanssa (ns. yhden luukun periaate - single window). Näin vähennetään talouden toimijoille aiheutuvia kuluja ja asianomaisista tarkastuksista saadaan mahdollisimman tehokkaita ja oikea-aikaisia,

2. on tarpeen laatia sähköiseen toimintaympäristöön kuuluvien uudistettujen tullimenettelyjen tueksi sääntelykehys, jolla taataan muun muassa järjestelmän varmuus ja henkilötietojen suoja,

3. talouden toimijoiden olisi osallistuttava aktiivisesti yksinkertaisen, sähköiseen tiedonsiirtoon perustuvan toimintaympäristön luomiseen tullille ja kaupalle;

TUKEE periaatteita ja yleisnäkemystä, jotka sisältyvät komission tiedonantoon neuvostolle, Euroopan parlamentille ja Euroopan talous- ja sosiaalikomitealle yksinkertaisen, sähköiseen tiedonsiirtoon perustuvan toimintaympäristön luomisesta tullille ja kaupalle, ja toteaa, että tämä tiedonanto on tulliliittoa koskevasta toimintasuunnitelmasta annetussa neuvoston päätöslauselmassa suositellun toiminnan täytäntöönpanoa ja siinä otetaan huomioon EU:ssa ja kansainvälisellä tasolla tapahtuneet muutokset;

KEHOTTAA JÄSENVALTIOITA

1. varmistamaan tullijärjestelmiensä yhteentoimivuuden yhteisön tasolla sovittavien sääntöjen ja normien mukaisesti ottamalla käyttöön tai täydentämällä nykyisten ja suunnitteilla olevien kansallisten järjestelmien välisiä käyttöliittymiä pääasiassa sähköiseen tiedonsiirtoon perustuvan yhteistyön tehostamiseksi tulliviranomaisten kesken ja toisaalta tulliviranomaisten ja talouden toimijoiden välillä,

2. yhdessä komission kanssa tarkastelemaan yhteistä menetelmää sähköisten allekirjoitusten varmentamiseksi ja hyväksymiseksi riippumatta siitä, mihin jäsenvaltioon taloudellinen toimija on sijoittautunut,

3. tarvittaessa mukauttamaan kansallista lainsäädäntöään tullialan seuraamusten osalta uuteen sääntelykehykseen ja varmistamaan, että kyseiset seuraamukset ovat tehokkaita, oikeasuhteisia ja varoittavia;

PANEE MERKILLE KOMISSION AIKOMUKSEN esittää ehdotuksia yhteisön tullikoodeksin muuttamiseksi;

KEHOTTAA KOMISSIOTA

1. laatimaan tiiviissä yhteistyössä jäsenvaltioiden kanssa monivuotisen strategisen suunnitelman, jonka tarkoituksena on luoda tullin ja välillisen verotuksen alalla suunniteltujen tai jo käynnissä olevien toiminnallisten ja lainsäädännöllisten sekä kehityshankkeiden kanssa yhdenmukainen eurooppalainen sähköinen toimintaympäristö; suunnitelmassa olisi otettava huomioon kunkin jäsenvaltion lähtökohdat ja arvioitava suunniteltujen toimien kustannukset ja hyödyt,

2. määrittelemään monivuotisen strategisen suunnitelman ja siinä määriteltyjen ensisijaisten tavoitteiden pohjalta konkreettisia toimenpiteitä, joita kunkin hankkeen toteuttaminen edellyttää, ja arvioimaan niiden vaikutusta tulliliiton toimintaan ottamalla huomioon tiedot, joita jäsenvaltiot ovat toimittaneet kustannuksista ja hyödystä, voimavaroista ja velvoitteista, sekä tarkastelemalla toimintaa tukevia lakimuutoksia, toimintapuitteiden määrittelyä ja koulutusta,

3. seuraamaan monivuotisen strategisen suunnitelman täytäntöönpanoa,

4. antamaan mahdollisimman paljon taloudellista, teknistä ja logistista tukea edellä esitettyjen tavoitteiden toteuttamiseen.

(1) Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002 (EYVL L 201, 31.7.2002, s. 37).

(2) EYVL C 332, 7.11.1996, s. 1.

(3) EYVL C 188, 22.7.1995, s. 1.

(4) EYVL C 171, 15.6.2001, s. 1.